בעקבות הודעתה של יוספה חליבה, מנכ״ל החברה העירונית, על התפטרותה מתפקידה, מונה הבוקר (ראשון) ממלא מקום לתפקיד. סמנכ״ל החברה העירונית, איציק עובדיה, מונה כממלא מקום זמני.
כזכור, ביום שני שעבר הודיעה חליבה על עזיבתה. מאחר ובחברה העירונית עומדות כרגע מספר סוגיות חשובות לטיפול, ביניהן הכנת תקציב וסגירת שנה, הכנת תוכנית האירועים לשנה הבאה, יחסי העבודה בחברה ופרויקטים גדולים נוספים, הוחלט שיש חשיבות לקיומו של רצף ניהולי.
בהתאם, החליט ראש העירייה, רחמים מלול (יו״ר דירקטוריון החברה העירונית), על מינויו הזמני של סמנכ״ל החברה העירונית, איציק עובדיה, כממלא מקום האחראי על ניהול החברה. עובדיה ישמש בתפקיד עד לסיום הליכי המכרז שייקבע את זהות המחליפ/ה הקבוע/ה של חליבה.
איציק עובדיה (47) תושב העיר, בוגר תואר ראשון במנהל עסקים, החל את דרכו עם הקמת החברה העירונית ב2011 כמנהל מחלקת הספורט, ולאחר מכן כמנהל אגף הספורט. לפני כשנה וחצי הוא נבחר במכרז לסמנכ״ל החברה העירונית.